Teʹkstt, koon lij hiâlpp lookkâd: *Läppjam ǩeʹrjjseeidai aʹrvvtõs*, vueʹss 2/11

# Lekkleeiba

Oʹhssni-äkk leäi kaunnâm Iiskâr-buussâst ǩeâškkjam ǩiiʹrjid. Ååʹn tõk leʹjje käunnʼjam jäänab. Oʹhssni, Väʹsǩǩ da Maaʹren õõmše, ǩii ǩiiʹrjid tåårmai. Jieʹli-a ǩii-ne buussâst ekka? Tõt ij leämmaž vueiʹtlvaž, ko Iskkâr uus leʹjje iinni lookkâst.

Buuss seʹst kollʼji moodrai jiõnn še: čiinjummuš da šäärummuš. Jââvai-a mii-ne tiiuʹrid ǩiiʹrji seeidid? Kollʼji mâʹte buuss suåppin leʹčči lõõmmâm mii-ne moodrai jeälai. Tõt ij leämmaž hääʹsǩes juurd seuʹŋŋes čõhččjeäʹǩǩääi.

Iiskâr-buss leäi eʹpet kõrvvjest, da Väʹsǩǩ da Maaʹren išttâd orru säättast. Õhttân årstempääiʹǩest sattu kaggõõđi Käʹrpp Kooujaž, kååʹtt vuäʹmsti vuäʹmm ǩiiʹrji kaaup leʹbe antikvariaatt. Kooujaž laiʹnnʼji koon-ne ǩeeʹrj da vuõlggli meädda.

Nuʹbb årstempäiʹǩǩ leäi sätkk, koʹst leäi vuäʹmm čuõvvjueʹlǧǧ. Toʹben jälsti vuäʹmm miârrooumaž Säävat Suäʹvvel. Suäʹvvel puuʹti mäŋgg konfeârt, koid õõlǥi vuõltteed pirr jânnam. Seämmast son laiʹnnʼji laađ ǩiiʹrjid. Ǩeʹrjjlaađđ vuäǯǯai kobdd veʒʒjõõzz suu muâđaid.

Mââimõs årstempäiʹǩǩ leäi škooul paaldâst. Toʹben buʹsse kaggõõđi Teäppan Tääʹsnež, Virkkâdvääʹr sijddpååʹles, kååʹtt tuʹǩǩii mainnsin. Ååʹn Tääʹsnež puõʹđi buʹsse ââʹnned päärnaid maainâsčiâss. Tõn mâŋŋa son taʹrjjii pukid kulddleeʹjid sääʹpp da leeibaid. Väʹsǩǩ še vaaʹldi õõut leeiba. Tõt njäʹljsti. Kruuʹta pänna ruäčkti põʹmmaikooskaž, kååʹtt njõõʹddi mååsksen. Jeärraz še kuäivva põʹmmaikooskaid paaʹnin.

– Täk lie Virkkâdvääʹr konditoria ođđ lekkleeiba, Teäppan Tääʹsnež mušttli. – Juäʹǩǩ leeiba seʹst lij põʹmmaikooskaž, koʹst lååkk mâid-ne vääžnai.

Põʹmmaikooskai teeʹkst leʹjje spooʹvjummuž.

Maainâs lij jåårǥlõttum da suåvldum Mila Teräs mainnsest *Onnenkeksejä*. 2019.